Sona Baixet Fest torna a Gandia amb el seu projecte turístic-cultural per a tota la família
05 febrero 2020

## Sona Baixet Fest torna a Gandia amb el seu projecte turístic-cultural per a tota la família05 febrero 2020Última actualización: 15 julio 2025

![](../gestion/img/_AO_8919-copia.jpg)  
  

**Sona Baixet Fest** s’ha presentat aquest matí en una roda de premsa a l’Ajuntament de Gandia, entitat que col·labora amb LaCasaCalba per a organitzar aquest festival pensat per a les totes famílies. Enguany la cita serà el **dissabte 4 i diumenge 5 d’abril** i un any més, se centra a oferir una alternativa lúdica de qualitat per a les famílies, consolidant-se com una oferta turística i cultural de la ciutat, una aposta pensada per als membres més menuts de la casa però sense oblidar al públic adult.

En aquesta línia el **regidor delegat de Cultura, Nahuel González** ha declarat que _‘es tracta d’un festival que pot atraure a gent de fora, i d’ací, per a vindre a Gandia i passar el cap de setmana amb la família. Gràcies al Sona Baixet Fest Gandia es converteix durant dos dies en capital cultural de la programació musical, teatral i d’oci infantil.  Genera turisme i valors positius, perquè la ciutat s’impregnarà de l’esperit infantil’._ Per la seua banda **Isabel Cogollos**, coordinadora de LaCasaCalba, ha convidat a tothom a participar del Sona Baixet _‘tenim preparades activitats per a totes les edats, per a gaudir en família i participar d’elles, des d’actuacions musicals fins a tallers artístics, de circ, d’experimentació sonora, ioga en família, màgia, minidisco, teatre, cinema i fins i tot un espai nadó condicionat per al descans dels més menuts, un lloc on poder alletar-los tranquil·lament al temps que descansar entre les activitats del matí i de la vesprada’_.  

**Sona Baixet Fest** engloba distintes disciplines d’arts escèniques i plàstiques al voltant de la música en un entorn familiar on el públic objectiu són els xiquets per als quals s’ofereix una proposta de qualitat per a gaudir-la en família en un entorn privilegiat com és el jardí de la Casa de Cultura Marqués de González de Quirós. _No obstant això, els adults sense fills també són benvinguts_ – explica Isabel Cogollos - _ja que programem actuacions per al seu gaudi com la proposta del músic experimental **Dr. Truna**, l’actuació dels catalans **Ual·la** o la minidisco que serà el fil conductor del festival a càrrec del mític locutor de Radio 3, **Juan de Pablos**, acompanyat d’El **Triangulista**, alter ego de Francesc Burgos, ànima mater de LaCasaCalba’._

**Programació 2020**

Enguany el festival acull **dissabte 4 d’abril** a l’escenari principal les actuacions de **La Chica Charcos and The Katiuskas Band** (Albacete), divertida banda que dóna la volta a les cançons creant música infantil, respectuosa per als infants i amb un toc una mica macarra; **Guida Sellarés** (Catalunya), discípula de Carles Belda, és una artista original i una mica tastaolletes que  farà vibrar el seu acordió diatònic amb el que composa la seua música; **Ual·la** (Catalunya), binomi artístic format per Modesto Lai i Alba Rubió que executen les seues cançons simplement amb una taula, elements molt senzills com pilotes, bosses de plàstic, llapis o gots i les seues veus. I, **diumenge 5 d’abril**, per l’escenari del festival passaran **La POP,** **Petita Orquestra Peiotaire** (País Valencià) que tornen a la càrrega amb l’espectacle _Els Garcia & Cia. La família s’amplia_, on escenifiquen les cançons incloses al disc _Vol 2._, una nova col·lecció on evidencien de nou, el potencial de la tradició musical d’ací i del més enllà. Clourà les actuacions de l’escenari principal **Dani Miquel** (País Valencià) qui ens presentarà el seu darrer projecte _La Mare Carabassera_ i per això estarà acompanyat de Guida Sellarés (Catalunya), Gemma Palà (Illes Balears) i Rafa Solves i Josep Alcover (País Valencià). Han unit sinèrgies i congèrgies amb la música per donar a conèixer els diferents parlars de la nostra _estigmada llengua_.

La diversió explora altres arts escèniques al **Sona Baixet Fest** com la màgia, que no pot faltar en un festival com aquest. Enguany el **Mag Wendo** (País Valencià) serà l’encarregat de fascinar menuts i grans amb les seues insospitades i disbaratades il·lusions. Al Sona Baixet Fest també hi ha espai per al cinema amb projeccions de **cinema en super 8** a càrrec de l’experimentador sonor **Dr. Truna** (País Valencià).

I al Teatre del Raval la companyia valenciana **l’Horta Teatre** posarà en escena _Liliput,_ muntatge per a tots els públics que es converteix en una experiència creativa viva on el públic participa, emfatitzant valors com l’actitud responsable cap al medi ambient. Novament, l’**Escola del Teatre Serrano**, sota la direcció de **Ruth Palonés**, realitzarà una cercavila d’anada i tornada des de la Casa de Cultura al Teatre del Raval acompanyats de tabal i dolçaina.

Els tallers també són una part important en el Sona Baixet Fest: **taller de circ** a càrrec de la companyia valenciana de cric **Circolio**; **taller de música** amb els saforencs **La Cris i Cento Carbó**, **tallers d’art** on la creadora **Pepa Castillo** acompanya els més menuts a expressar-se artísticament, **taller de música amb ciència** a càrrec del laboratori d’experimentació **Pulsión Lab** de Gandia; **taller de ioga en família** amb gent de la Safor com **Natalia de Ancos** **i José Olivares**, i un **espai nadó** dissenyat per **Núria Cardona** on els més menuts podran jugar, descansar entre actuacions i les mares alletar els bebès de manera còmoda i tranquil·la. 

El cartell promocional del Sona Baixet Fest 2020 és un disseny de Baptiste Pons.

**Venda d’entrades**

Les entrades per al festival ja estan a la venda a través de la web [www.sonabaixet.com](http://www.sonabaixet.com) Es pot comprar l’abonament per als dos dies de festival per 14 € o les entrades per dies solts a 10 € cada dia_. ‘Com a oferta promocional_ – explica Cogollos – _hem previst el llançament dels primers 300 abonaments a un preu especial de 12 €. Aquesta oferta està ja activa fins al proper 4 de març. Sens dubte una bona oportunitat que cal aprofitar’._   

**\+ info:** [**www.sonabaixet.com**](http://www.sonabaixet.com)

**Organitzen:**

LaCasaCalba – Ajuntament de Gandia

**Col·laboren:**

Conselleria d’Educació, Cultura i Esport GVA, Sempre Teua, Institut Valencià de Cultura, Diputació de València, Turisme Comunitat Valenciana, Casa de Cultura Marqués de González de Quirós, Urbalab Gandia, Teatre del Raval Gandia.

[Twittear](https://twitter.com/share)